送李能
作者：李新
朝代：宋

paragraphs: 擷蕙仙人洲，日下舞雩歸。
晴光闊天宇，羃羃祥煙飛。
旦起修羊酒，來觀石麟兒。
刮眼玉骨異，無用金絡羈。
長楊獻賦去，英譽嵩少低。
俯署神仙聽，親植桃花枝。
走馬秦樹側，濯纓錦江湄。
春深小瀛洲，西湖生綠漪。
華堂富花氣，春酒歌白眉。
彼美南方秀，移根天之涯。
幽巖蔽嘉卉，芳姿長陸離。
誰如古工師，來採窮民詩。